钦定古今图书集成/明伦汇编/官常典/第571卷 > 范承吉
## 钦定古今图书集成/明伦汇编/官常典/第571卷 > 范承吉

按《金史》本传：“承吉，字宠之，好问学。属辽季盗贼起，虽
避地未尝废书。天庆八年，中进士丙科，授秘书省校
书郎，至大定府金源令。归朝，为御前承应文字。天眷
初，迁殿中少监。四年，从攻太原，迁少府监。五年，宗翰
克宋，所得金珠，承吉司其出入，无毫发欺。及还，犊车
载书史而已。寻迁昭文馆直学士，知绛州。先是军兴”，
民有为将士所掠而逃归者，承吉使吏遍谕，俾其自
实，凡数千具，白元帅府，许自赎为良，或贫无赀者，以
公厨代输。六年，改河东北路转运使。时承宋季之弊，
民赋繁重失当。承吉乃为经画，立法简便，所入增十
数万斛，官既足而民有馀。历同知平阳尹、西京副留
守，迁河东南路转运使，改同签燕京留守事、顺天军
节度使。属地震，坏民庐舍，有欲争先营葺者，工匠过
取其直，承吉命官属董其役，先后以次，不问贫富，民
赖以省费。历镇西军节度使、行台礼部尚书、泰宁军
节度使，复镇顺天。奚卒散居境内，率数千人为盗，承
吉绳以法不少贷，惧而不敢犯。贞元二年，以光禄大
夫致仕，卒，年六十六。